Tieners kan van volgende week ingeënt wordSuid-Afrikaanse kinders tussen 12 en 17 jaar oud kan van volgende week teen Covid-19 ingeënt word. (Argieffoto: Marvin Recinos/AFP) Kinders tussen die ouderdom van 12 en 17 jaar oud kan van Woensdag teen Covid-19 ingeënt word en hulle het nié die toestemming van hul ouers nodig om die entstof te ontvang nie. Die minister van gesondheid, dr. Joe Phaahla, het Vrydagoggend gesê dié stap word gedoen op aanbeveling van die ministeriële adviesraad, met die steun van LUR’e van gesondheid en die kabinet. Amper 20 miljoen Suid-Afrikaners ouer as 18 jaar het reeds ten minste een dosis van die Covid-19-entstof ontvang. Die Pfizer-entstof, wat die Suid-Afrikaanse Reguleringsowerheid vir Gesondheidsprodukte (Sahpra) vir hierdie ouderdomsgroep goedgekeur het, sal ook gebruik word vir kinders. Kinders sal in hierdie stadium egter net een dosis van die entstof ontvang. Volgens die minister was daar wêreldwyd enkele gevalle van inflammasie van die miokardium, oftewel die spierwand van die hart, by kinders wat ŉ tweede dosis van die entstof ontvang het. Phaahla sê daar was tot dusver egter geen langtermyngevolge nie en die simptome duur nie lank nie. Terwyl navorsing daaroor voortduur, word net een dosis van die entstof vir kinders tussen 12 en 17 jaar oud aanbeveel. “Ons kan ouers en jong mense verseker dat daar geen permanente gevaar is nie, ons tref bloot voorsorgmaatreëls.” Die regering hoop om minstens die helfte van die sowat 6 miljoen kinders in dié ouderdomsgroep teen Covid-19 in te ent voor skole vir die jaar sluit. Die inentings sal egter nie deur skole gedoen word nie. Dr. Nicholas Crisp, waarnemende direkteur-generaal van die departement van gesondheid, sê kinders tussen 12 en 17 jaar oud het nie toestemming van hul ouers vir enige mediese behandeling nodig nie, hoewel ouers toestemming kan gee. Hy sê daar geld ŉ veelparty-ooreenkoms tussen die departement van gesondheid, departement van onderwys en skoolbeheerliggame oor hoe toestemming binne die skoolstelsel gegee word en hoe dit binne dié konteks sal werk. Om hierdie rede word die proses nie tans deur skole van stapel gestuur nie. Die elektroniese entstofdatastelsel (EVDS) word intussen aangepas om die nuwe ouderdomsgroep in te sluit en bykomende newe-effekte aan te dui. Kinders sal van Woensdag op die stelsel kan registreer en kan op dieselfde dag by enige sentrum aanmeld om die entstof te ontvang. Verpligte inenting vir gesondheidswerkers? Phaahla het vanoggend weer benadruk dat die regering nie verpligte inentings oorweeg nie, ook nie vir gesondheidswerkers wat nie die Covid-19-entstof ontvang het nie. Hy sê die regering gaan voort met die benadering om mense eerder te oortuig van die doeltreffendheid en veiligheid van die entstof, as om dit verpligtend te maak. Verskeie regskenners het reeds aangedui dit sal waarskynlik nie ongrondwetlik wees om inenting te verplig nie. “Ons wil baie versigtig hierna kyk,” sê die minister. Sowat 77% van alle werkers in die gesondheidsektor het reeds die entstof ontvang, hoewel die persentasie in die private sektor moeiliker is om akkuraat te bepaal. Phaahla sê daar was die afgelope ruk toenemende oproepe dat ŉ bykomende dosis van die entstof aan gesondheidswerkers gegee word. Die eerste gesondheidwerkers het sowat agt maande gelede as deel van die Sisonke-program hul entstof ontvang. Volgens die minister word die versoek oorweeg. Die ministeriële advieskomitee het wel reeds goedkeuring gegee dat diegene met ŉ verswakte immuunstelsel ŉ bykomende dosis ontvang. Dit sluit in mense wat dialise kry of ŉ orgaan- of ander oorplanting gehad het. Phaahla sê dit moet egter net op aanbeveling van ŉ mediese praktisyn en dan onder streng toesig gedoen word.